Rusia a desfășurat miercuri dimineață un nou atac aerian de amploare contra infrastructurii energetice din mai multe părți ale Ucrainei, au declarat miercuri oficiali ucraineni din domeniul militar și energetic. „Un alt atac masiv asupra industriei noastre energetice!" a scris ministrul ucrainean al Energiei, Gherman Galușcenko, pe Telegram, adăugând că au fost vizate instalații de generare și transport din regiunile Poltava, Kirovohrad, Zaporojie, Liov, Ivano-Frankivsk și Viniția, a adăugat el. Cu excepția regiunii Zaporojie, toate celelalte regiuni sunt departe de linia frontului, notează Reuters.
Toate informațiile despre războiul din Ucraina - ziua 805 - LIVE pe HotNews.ro:
08:25 Zelenski a declarat marți că statul insular Capul Verde a devenit prima țară africană care a fost de acord să participe la „summitul mondial pentru pace" menit să găsească o soluție la războiul de mai bine de doi ani dintre Ucraina și Rusia.
Summitul, la care Rusia nu a fost invitată, va avea loc în Elveția la 15-16 iunie, iar Ucraina speră să obțină un amplu sprijin pentru a convinge Moscova să fie de acord termenii pe care Kievul îi consideră acceptabili. Ucraina a depus mari eforturi pentru a atrage de partea sa țări din Sudul Global, deși Rusia beneficiază de vechi legături cu acestea din perioada sovietică.
Într-o postare pe Telegram, Zelenski a spus că i-a mulțumit premierului Capului Verde, Ulisses Correia e Silva, în timpul unei conversații telefonice. „I-am mulțumit pentru sprijinul acordat formulei de pace și pentru poziția sa personală de principiu cu privire la invazia rusă. Capul Verde este prima țară africană care și-a confirmat participarea la summitul pentru pace", a afirmat Zelenski. (Reuters)
08:14 Detalii despre atacul aerian rusesc: Operatorul rețelei naționale ucrainene Ukrenergo a anunțat pe Telegram că echipamentele de la una dintre instalațiile sale din centrul Ucrainei au fost avariate, fără a oferi mai multe detalii.
În regiunea centrală Poltava, o instalație de infrastructură energetică a fost lovită de drone, declanșând un incendiu, a spus guvernatorul regional Filip Pronin. Potrivit informațiilor preliminare, nu s-au înregistrat victime.
Guvernatorii regiunilor Viniția și Zaporojie au declarat separat că au fost avariate instalații de infrastructură civilă esențială, fără a oferi detalii suplimentare.
Toate rachetele care vizau Kievul au fost distruse, a afirmat Serhiy Popko, șeful administrației militare a orașului, adăugând că nu au existat pagube majore sau răniți în urma atacului. (Reuters)
Scurtă recapitulare a evenimentelor recente:
- Unitatea ucraineană de forțe speciale Kraken a difuzat marți o înregistrare video din orașul asediat Ceasiv Iar, din regiunea estică Donețk, care prezintă imagini cu luptele continue ce se dau în mijlocul unui peisaj devastat, dar susține că în prezent nu există niciun soldat rus în oraș.
- Klaus Iohannis a declarat marți că este deschis discuțiilor ca România să ofere un sistem de apărare antiaeriană Patriot Ucrainei, după o întâlnire cu omologul său american Joe Biden la Casa Albă.
- Palatul lui Putin de la Ghelendjik a fost în sfârșit finalizat, iar reprezentanții Fundației Anticorupție au reușit să intre să îl vadă din interior cu ajutorul unei camere ascunse.
- Armenia ar putea interzice transmisiunile televiziunilor rusești dacă Moscova continuă să ignore cererile Erevanului privind relatarea mai echilibrată a informațiilor, a afirmat marți premierul armenen Nikol Paşinian.
- Parlamentul Estoniei a votat luni o rezoluție prin care a declarat Biserica Ortodoxă Rusă drept „instituție care sponsorizează agresiunea militară a Federației Ruse”.
- „Georgia este sub controlul unui oligarh, cu excepția unei părți a presei și a societății civile” - Un profesor din Tbilisi explică uriașa miză a protestelor din această țară.
- Vladimir Putin a început marți un nou mandat în fruntea Rusiei, după un sfert de secol în care a acumulat mai multă putere ca niciodată.
- „Cadou pentru învestirea lui Vladimir Putin”: SBU anunță arestarea a doi colonei ucraineni care plănuiau să îl asasineze pe Volodimir Zelenski.
- Belarus a început verificările asupra gradului de pregătire a armatei sale de a desfășura arme nucleare tactice, simultan cu un exercițiu efectuat de Rusia.
- Procurorii ucraineni au examinat resturi de la 21 dintre cele aproximativ 50 de rachete balistice nord-coreene lansate de Rusia, încercând să evalueze amenințarea reprezentată de cooperarea Moscovei cu Phenianul.
- Un tribunal rus a condamnat-o pe soția jurnalistului Kirill Martinov, care trăiește în exil, la nouă ani de închisoare pentru tentativă de omor, aceasta fiind acuzată că a încercat să-și ucidă fiica în urmă cu aproape două decenii.
- Armenia ar putea interzice transmisiunile televiziunilor rusești dacă Moscova continuă să ignore cererile Erevanului privind relatarea mai echilibrată a informațiilor, a afirmat marți premierul armenen Nikol Paşinian.
- Vladimir Kara-Murza, condamnat la 25 de ani de închisoare în aprilie 2023 pentru că a dezaprobat războiul din Ucraina, va primi premiul Pulitzer pentru 2024 pentru opiniile semnate în Washington Post din spatele gratiilor.
---------------